ועדת הפנים ואיכות הסביבה, כנסת 16, פרוטוקול מספר 555, 2005-12-20 12:30

גאלב מג'אדלה: אני מתכבד לפתוח את ישיבת ועדת הפנים ואיכות הסביבה של הכנסת.

גאלב מג'אדלה: על סדר היום הצעת חוק לתיקון פקודת בתי הסוהר (מס' 31) (מינוי רופאים בידי הנציב), התשס"ה-2005.

גאלב מג'אדלה: (היושב-ראש קורא בשמות הנוכחים) לפני שנתחיל בקריאת הצעת החוק, האם יש למישהו הערות?

חיים שמולביץ: אולי רק לתת פתיח על תיקון החקיקה.

חיים שמולביץ: מטרת הצעת החוק הממשלתית הזאת להתאים את המצב המשפטי בכל הנוגע למערך הרפואה בשירות בתי-הסוהר למצב הנוהג הלכה למעשה מאז קום המדינה, שמהווה לדעתנו הסדר הולם וראוי.

חיים שמולביץ: סעיף 73 לפקודת בתי-הסוהר, שאנחנו מבקשים לתקן, קובע שתפקידיו של רופא בית-הסוהר ימלא רופא ממשלתי שימונה על-ידי מנכ"ל משרד הבריאות.

חיים שמולביץ: בפועל, מזה עשרות שנים, מאז קום המדינה, מגויסים הרופאים בשירות בתי-הסוהר בדרך בה מגויסים כל בעלי המקצוע האחרים בשירות בתי-הסוהר והם מהווים חלק בלתי נפרד משדרת הפיקוד בשירות בתי-הסוהר.

חיים שמולביץ: ההסמכה האישית של כל רופא בפני עצמו נעשית כמובן על-ידי משרד הבריאות, כמו כל רופא במדינת ישראל.

חיים שמולביץ: אופן הגיוס של הרופאים ואופן התפקוד שלהם כחלק מהמערך הארגוני של שירות בתי-הסוהר הכרחי מבחינתנו לצורך הענקת טיפול רפואי מקצועי הולם לאסירים, טיפול שיהיה גם יעיל וגם זמין, בהתאם לצורכי האסירים ובהתאם למבנה השירות.

חיים שמולביץ: היתה עתירה של עמותת רופאים לזכויות אדם לבית-המשפט העליון כנגד שירות בתי-הסוהר בנושא הטיפול הרפואי שניתן לאסירים (בג"ץ 3274/02).

חיים שמולביץ: בעקבות אותה עתירה מונתה על-ידי מנכ"ל משרד הבריאות ועדה לבדיקת השירות הרפואי לאסירים.

חיים שמולביץ: הוועדה – שהדוח שהגישה נמצא בידי – בחנה גם את נושא הכפיפות.

חיים שמולביץ: היא הגיעה למסקנות הבאות: היא מצאה ששיקול הדעת של הרופאים בשירות בתי-הסוהר מקצועי ועצמאי.

חיים שמולביץ: היותם חלק מארגון שירות בתי-הסוהר, משדרת הפיקוד, לא פוגע כהוא זה בסטנדרטים המקצועיים של הטיפול הרפואי לו זוכים האסירים.

חיים שמולביץ: בסופו של דבר המליצה הוועדה לא לשנות את המצב הנוהג בפועל, כלומר הם יהיו רופאים מגויסים ואין צורך שימונו על-ידי מנכ"ל משרד הבריאות כפי שכתוב בחוק שאינו מיושם.

חיים שמולביץ: ההצעה באה לתקן ולהתאים את מסגרת החקיקה למצב הנוהג בפועל.

גאלב מג'אדלה: היום על-פי החוק מי שממנה את הרופאים זה משרד הבריאות, ואתם רוצים לתקן ולקבוע שמי שימנה רופאים בתוך בתי-הסוהר יהיה נציב שירות בתי-הסוהר.

גאלב מג'אדלה: כך המליצה הוועדה שהקים מנכ"ל משרד הבריאות?

חיים שמולביץ: הם אמרו שזה המצב הנוהג בפועל, והמצב הזה מקובל עליהם.

חיים שמולביץ: זאת עמדת משרד הבריאות, זאת עמדת הממשלה.

חיים שמולביץ: לא נמצא שום פגם במתן הטיפול הרפואי ובעצמאות הרופאים המטפלים באסירים בשל השינוי המבוקש על-ידנו.

מיכאל דור: הייתי חבר בוועדה שמינה מנכ"ל משרד הבריאות, שבראשה עמד פרופ' אבי ישראלי, היום מנכ"ל משרד הבריאות.

מיכאל דור: בחנו את הנושא הזה על-פי הפנייה.

מיכאל דור: בוועדה היו חברים גם רופאים מהאגודה לזכויות האזרח.

מיכאל דור: בחנו את השאלה הזאת בשני אספקטים: קודם כול מה טוב לתפקוד, ומה ההתנהלות הקיימת.

מיכאל דור: בדקנו את הטיפול הרפואי בכל בתי-הסוהר בישראל.

מיכאל דור: הוועדה ביקרה בכל בית-סוהר בישראל לבדוק מה נעשה ולא נתקלנו אפילו במקרה אחד של התערבות של סגל פיקודי בצד המקצועי.

גאלב מג'אדלה: בוועדה שמינה מנכ"ל משרד הבריאות היו גם רופאים מהאגודה לזכויות האזרח?

מיכאל דור: שניים – פרופ' אלדר, מנהל מחלקה קרדיולוגיה בבית-חולים "שיבא", ופרופ' בס, רופא קרדיו-וסקולר מבית-חולים "אסף הרופא".

מיכאל דור: הוועדה הגיעה למסקנות משותפות לכל חבריה והמליצה שתי המלצות מקצועיות.

מיכאל דור: אחת מהן היתה לשנות את החוק, כדי שלרופא תהיה הסמכות שנובעת מכך.

מיכאל דור: המלצנו גם למשרד הפנים – ואשמח בהזדמנות הזאת להזכיר להם, כי ההמלצה לא עולה לדיון כאן – שתהיה נציבות קבילות (אומבודסמן) לאסירים בנושא בריאות.

גאלב מג'אדלה: בנושא בריאות בלבד?

גאלב מג'אדלה: יש הרי נציבות קבילות.

מיכאל דור: רצינו שיהיה רופא לא מתוך המערכת, איש מקצוע שיבדוק את הדברים האלה.

מיכאל דור: זו אחת ההמלצות החשובות שלנו.

מיכאל דור: לצערי הרב ההמלצה הזאת לא מולאה עד היום.

אלכס אדלר: אני מכהן בתפקידי כ-6 שנים, וכסגן קרפ"ר עוד 4 שנים.

אלכס אדלר: ב-10 השנים האחרונות אני בפסגת מחלקת הרפואה בשירות בתי-הסוהר ובתפקידיי אלו החלפתי 5 נציבים.

אלכס אדלר: אני רוצה לציין שלא היו לי מעולם חיכוכים תקציביים או מקצועיים או הגבלה כלשהי בתפקודי כסגן קרפ"ר וכקרפ"ר.

אלכס אדלר: למעשה אין התערבות של הארגון בעבודתי המקצועית, כולל בהיבט התקציבי.

ענת ליטוין: אני רוצה לחזור לדברים שאמר חבר הכנסת אריה אלדד בדיון הקודם.

ענת ליטוין: בעיית הנאמנות הכפולה קיימת בכל מקום בו מועסקים רופאים, גם בבתי-החולים ובקופות-החולים.

ענת ליטוין: הבעיה הזאת חמורה בהרבה בשירות בתי-הסוהר, כי המערכת הרפואית בשירות בתי-הסוהר והצוות הרפואי של שירות בתי-הסוהר הרבה פחות פתוח לקהילה הרפואית בכלל.

ענת ליטוין: רוב הרופאים אינם חברים בהסתדרות הרפואית.

ענת ליטוין: למרות החוק, בפועל הם ממונים על-ידי שירות בתי-הסוהר ולא על-ידי משרד הבריאות כפי שהיה אמור להיות.

ענת ליטוין: התקשורת של המערכת הזאת עם החוץ קשה מאוד.

ענת ליטוין: 3 פעמים בשנים האחרונות הזמנו את רופאי שירות בתי-הסוהר לכנסים שערכנו, הכנס האחרון היה על בעיית הנאמנות הכפולה.

ענת ליטוין: הגיעו נציגי הצבא, הגיעו נציגי המשטרה, וד"ר אדלר אמר שרופאי שירות בתי-הסוהר אינם מעוניינים להגיע.

ענת ליטוין: אני מניחה שהיתה הוראה כלשהי לרופאי שירות בתי-הסוהר לא להגיע לכנס הזה, למרות שזה היה כנס מקצועי.

מיכאל דור: הם משתתפים בכנסים מקצועיים כל הזמן.

מיכאל דור: יתכן שהכנס שלכם לא עניין אותם.

גאלב מג'אדלה: אתם צריכים לעשות עוד 2-3 כנסים כדי לראות אם הם לא מגיעים באופן מגמתי, או זה מקרה.

ענת ליטוין: נשתדל.

ענת ליטוין: הרופאים האלה ברובם אינם רופאים מומחים ולכן גם לא חברים באיגודים מקצועיים של רופאים.

מיכאל דור: זה חוסר הבנה בסיסי.

מיכאל דור: כדי להיות חבר באיגוד רופא לא צריך להיות מומחה.

ענת ליטוין: איגוד הפסיכיאטרים, איגוד הקרדיולוגים.

מיכאל דור: באיגוד רופאי המשפחה יש אלפי חברים שאינם בעלי תואר מומחה.

גאלב מג'אדלה: בוועדה הזאת מאפשרים לאנשים למלא זכותם ושליחותם ולומר דעתם.

מיכאל דור: אני מתנצל.

ענת ליטוין: לכן אנחנו, הרופאים לזכויות אדם, חושבים שהצעד אמור היה להיות הפוך.

ענת ליטוין: היו אמורים לפעול ליישום החוק ולקבוע שרופאי שירות בתי-הסוהר לא רק ימונו על-ידי משרד הבריאות אלא גם יקבלו שכרם ממשרד הבריאות ואת ההשתלמויות שלהם ממשרד הבריאות ולא על-ידי שירות בתי-הסוהר.

גאלב מג'אדלה: נציבות קבילות לאסירים בנושאי בריאות על-ידי רופאים חיצוניים לא מספקת אותך?

ענת ליטוין: לא, זה לא מספק.

ענת ליטוין: לדוגמה, יש מערך של פסיכיאטרים בשירות בתי-הסוהר שאינו כפוף לשירות בתי-הסוהר אלא למשרד הבריאות.

ענת ליטוין: שם אנחנו נתקלים בהרבה פחות תלונות ובהרבה פחות מקרים של כובע כפול.

ענת ליטוין: אנחנו מקבלים כ-400 פניות בשנה מכלואי שירות בתי-הסוהר על בעיות בטיפול רפואי, חלקן מוצדקות, חלקן לא מוצדקות, אבל חלק ניכר מהן כן מוצדק, ובחלק ניכר מהפניות אחרי שאנחנו פונים לשירות בתי-הסוהר שואל הרופא את האסיר במרפאה: למה פנית לאגודה לזכויות האדם?

ענת ליטוין: אנחנו כבר נראה לך מה זה להתלונן, או אנשים מגישים עתירת אסיר ואומרים להם גם כן: תמשוך את העתירה ואז תקבל טיפול.

ענת ליטוין: לדעתי העובדה שרופאים עובדים בתוך המערכת הזאת מעלה כל מיני בעיות.

גאלב מג'אדלה: מה את אומרת על הוועדה שמינה מנכ"ל משרד הבריאות, שהמליצה הפוך?

ענת ליטוין: הבג"ץ מינה את הוועדה.

ענת ליטוין: הוועדה אמרה שהמצב אינו אידיאלי.

גאלב מג'אדלה: לאגודה לזכויות האזרח היתה נציגות של שני רופאים בוועדה.

ענת ליטוין: עמותת רופאים לזכויות אדם והאגודה לזכויות האדם זה לא אותו גוף.

ענת ליטוין: סליחה, הנציגים בוועדה בראשות פרופ' ישראלי היו של עמותת רופאים לזכויות אדם.

גאלב מג'אדלה: עוד יותר טוב.

ענת ליטוין: זה מצוין.

ענת ליטוין: הוועדה גם אמרה שהמצב כרגע, של העסקת רופאים על-ידי שירות בתי-הסוהר, אינו מצב אידיאלי, אבל זה שינוי שייקח המון זמן ולכן המליצה על דברים אחרים.

נעמה בר אור: הוועדה לא אמרה ששינוי ייקח המון זמן, אלא שהבעיות שהובילו למצב הזה לא ייפתרו גם אם רופאים לא יהיו כפופים לשירות בתי-הסוהר אלא למשרד הבריאות.

ענת ליטוין: נכון, והמליצה כל מיני המלצות.

גאלב מג'אדלה: אנחנו יודעים שאי אפשר לתקן את העולם ביום אחד.

גאלב מג'אדלה: בואו נלך שלב-שלב.

גאלב מג'אדלה: קודם כול, נציבות קבילות אסירים בנושאי בריאות שתופעל על-ידי רופאים חיצוניים תשפר את המצב הקיים ללא ספק, עם רופאים בלתי תלויים מבחוץ שיבדקו וילמדו את העניין.

גאלב מג'אדלה: ניתן לעניין הזה שנה-שנתיים.

גאלב מג'אדלה: אם מספר התלונות יירד והטיפול מבחוץ של נציבות הקבילות יועיל והמצב ישתפר נוכל לעלות מדרגה.

גאלב מג'אדלה: כרגע משרד הבריאות אומר שעדיף שהרופאים ימונו על-ידי הנציב.

גאלב מג'אדלה: אם משרד הבריאות היה אומר שהוועדה שהקים הגיעה למסקנה הפוכה אז הייתי הולך לכיוון שאת אומרת.

גאלב מג'אדלה: האם המלצת הוועדה להקמת נציבות תלונות בענייני בריאות מעוגנת בהצעת החוק?

עידו בן-יצחק: לא.

גאלב מג'אדלה: אתם לא יכולים לאמץ רק חלק מהמלצות הוועדה, עם כל הכבוד.

נעמה בר אור: המלצות הוועדה מתייחסות לעתירה שהוגשה לבג"ץ על הטיפול הרפואי בשרות בתי-הסוהר בכללותו בהרבה מאוד אספקטים, הרבה מעבר לטיפול הספציפי הזה.

נעמה בר אור: גם ההמלצות מתייחסות למגוון רחב של תחומים.

נעמה בר אור: בעקבות המלצות ועדת ישראלי, שעליהן לא היה ויכוח, שירות בתי-הסוהר עם המשרד לביטחון פנים וכל מי שהיה שותף להליך נרתם לבדוק המלצה-המלצה ולבחון את האפשרות ליישמה, לשפרה או לשנותה.

נעמה בר אור: בעקבות זה הוגשה לבית-המשפט הגבוה לצדק עמדת שירות בתי-הסוהר, בה היתה התייחסות מפורטת מאוד למנגנוני הבקרה הקיימים היום על מערך הטיפול הרפואי.

נעמה בר אור: אני יכולה למנות בקצרה חלק מהם, אבל מדובר בהרבה מאוד מנגנונים.

גאלב מג'אדלה: אני לא יכול להעביר את הצעת החוק הזאת אם לא תכלול גם את ההמלצה להקמת נציבות קבילות בנושאי בריאות.

גאלב מג'אדלה: אתם רוצים שהרופאים יתמנו על-ידי שירות בתי-הסוהר – בסדר, אולם כדי שהצעת החוק הזאת תהיה ראויה חייבת לקום נציבות קבילות בנושא הרפואי, על-ידי רופאים חיצוניים.

נעמה בר אור: המנגנונים האלה קיימים.

נעמה בר אור: קיימים כמה מנגנונים – קודם כול מנגנון של עתירות אסירים, ונציב תלונות הציבור במשרד הבריאות.

גאלב מג'אדלה: לא אעביר את זה כך.

גאלב מג'אדלה: עם כל הכבוד, אי אפשר שנבדוק את עצמנו.

חיים שמולביץ: יש בקרה חיצונית, גם של משרד הבריאות וגם של בית-המשפט.

גאלב מג'אדלה: גם מבקר המדינה עושה בקרה.

גאלב מג'אדלה: הבדיקה הזאת לא רפואית מקצועית.

מיכאל דור: אנחנו במשרד הבריאות עושים בקרה במרפאות על-ידי רופאים מחוזיים שנכנסים לשם.

גאלב מג'אדלה: מה זה "נכנסים לשם"?

גאלב מג'אדלה: גם אני נכנס לשם.

גאלב מג'אדלה: ביקרתי לאחרונה בכל בתי-הסוהר, פרט לכלא "נפחה" בדרום ונפגשתי שם עם הרופאים.

גאלב מג'אדלה: ראיתי שירות רפואי ראוי, אבל אני לא רופא.

גאלב מג'אדלה: ראיתי רופאים נחמדים ורופאות נחמדות.

נעמה בר אור: אבל גם נציבות תלונות הציבור במשרד הבריאות עונה על פניות של אסירים.

גאלב מג'אדלה: מדוע שלא תהיה נציבות קבילות לנושא הרפואי על-ידי רופאים מבחוץ?

גאלב מג'אדלה: להיפך, אתם צריכים לעודד את זה.

גאלב מג'אדלה: מה זה מפריע לכם?

גאלב מג'אדלה: אני לא מבין אתכם.

גאלב מג'אדלה: אם אתם בסדר, להיפך, אתם צריכים להיות מעוניינים בזה.

גאלב מג'אדלה: הייתי בכל בתי-הסוהר בארץ, בשבוע שעבר ביום ראשון הייתי ב-4 בתי-סוהר בגוש השרון.

גאלב מג'אדלה: באחד מבתי-הסוהר ראיתי מכשיר רפואי שלא קיים בהרבה מקומות בארץ, מכשיר לבדיקות דם שמזהה סמים.

גאלב מג'אדלה: במה אתם מתביישים?

גאלב מג'אדלה: למה שנציבות קבילות כזאת לא תקום?

אלכס אדלר: למה הפיקוח של משרד הבריאות לא מספיק?

גאלב מג'אדלה: משרד הבריאות, עם כל הכבוד, לא נמצא שם.

גאלב מג'אדלה: יש הבדל בין משרד הבריאות ובין נציבות לקבילות אסירים בנושאי רפואה.

גאלב מג'אדלה: למה יש בכלל נציבות לקבילות האסיר?

אלכס אדלר: אדוני היושב-ראש, האם יש מישהו מקצועי יותר ברפואה מאשר משרד הבריאות?

גאלב מג'אדלה: הרופאים.

חיים שמולביץ: אלה רופאים של משרד הבריאות.

גאלב מג'אדלה: הרופאים נציגי נציבות הקבילות.

גאלב מג'אדלה: למשרד הבריאות יש 1,500 תפקידים.

גאלב מג'אדלה: אנחנו רוצים צוות נציבות קבילות בנושא הרפואי, שיידע האסיר שעליו לפנות לכתובת הזאת, שתעשה בדיקה מקצועית ותתן לו תשובה עניינית.

גאלב מג'אדלה: עד שמשרד הבריאות יבדוק את המקרה ייקח זמן רב.

אלכס אדלר: זה קיים.

יואל הדר: איפה תוקם נציבות?

יואל הדר: אדוני אומר שתוקם בתוך שירות בתי-הסוהר, אז שוב יש אלמנט פנימי.

יואל הדר: אנחנו מדברים על פיקוח של משרד הבריאות שיש בו אלמנט חיצוני.

גאלב מג'אדלה: יש היום נציבות לקבילות האסיר.

יואל הדר: זה דבר פנימי.

גאלב מג'אדלה: אין בתוכו איש מקצוע בתחום הרפואה שיוכל לבדוק ולהתייחס אם תגיע תלונה בתחום הרפואי-בריאותי.

נעמה בר אור: סגן הקרפ"ר אחראי על פניות אסירים בנושאים רפואיים.

אלכס אדלר: הסגן שלי, שהוא רופא בשירות בתי-הסוהר, מקבל עתירות ישירות מאסירים.

גאלב מג'אדלה: הסגן שלך הוא חלק מן המערכת.

אלכס אדלר: הוא מקבל תלונות מאסירים ללא פילטר של מפקד בית-סוהר וכן הלאה, בודק את התלונות, נותן תשובותיו ומעבירן גם למשרד הבריאות, ומצדי יכול להעביר גם אני לא יודע לאן.

אלכס אדלר: השאלה אם צריך מעבר לזה בקרות נוספות.

גאלב מג'אדלה: אנחנו מדברים על נציבות לקבילות האסירים בנושאים רפואיים, בתחום מקצועי.

גאלב מג'אדלה: הנציבות צריכה להיות משוחררת, בלתי תלויה.

גאלב מג'אדלה: זה בריאות, זה חיי האסיר.

גאלב מג'אדלה: על כך לא מתווכחים.

אלכס אדלר: היכן זה צריך להיות?

גאלב מג'אדלה: בנציבות בתי-הסוהר.

מיכאל דור: מצדי שתהיה גם נציבות של משרד הבריאות, אדם מיוחד שירכז את זה, אין בעיה.

גאלב מג'אדלה: העיקר שזה יהיה אדם משוחרר ובלתי תלוי.

גאלב מג'אדלה: מחר תגיעו למסקנה עם משרד הבריאות למנות נציב תלונות האסיר בתחום הרפואי, יגיעו אליו תלונות, יבדוק אותן, ינחה.

גאלב מג'אדלה: אם משרד הבריאות לא רוצה למנות את הרופאים והמשרד לביטחון פנים ממנה אותם, אדע לפחות שיש חוליה אחת בלתי תלויה בראש הפירמידה הזאת.

גאלב מג'אדלה: אני מתעקש כי אני מכיר את המצב.

גאלב מג'אדלה: על פניו התרשמתי לטובה, אז ממה אתם מתביישים?

יואל הדר: יש מבקרים רשמיים בבתי-הכלא, של לשכת עורכי-הדין והסנגוריה הציבורית.

יואל הדר: אולי אחד המבקרים יהיה רופא.

יואל הדר: המבקר הוא גורם עצמאי, לא תלוי בנו, לא כפוף לנציבות ולא קשור לאף אחד, והוא מגיש דוח.

גאלב מג'אדלה: מה מפריע לך שיהיה נציב לתלונות האסיר בתחום הרפואי?

יואל הדר: אצטרך לעשות תקן אצלי לצורך הדבר הזה.

גאלב מג'אדלה: הצלת חיי אדם לא ראויה לתקן?

יואל הדר: הכול בסדר.

יואל הדר: להיפך, אני מציע משהו עוד יותר חיצוני, שיהיה מבקר לא שלנו, לא של אף אחד מהמערכת, אלא מבקר רשמי שקיבל מהשר הרשאה לפעול באופן עצמאי.

גאלב מג'אדלה: אם כאזרח אקום בבוקר ואקרא בעיתון שנציבות שירות בתי-הסוהר החליטה למנות נציב לקבילות האסירים בנושא הרפואי, זה יחזק את מעמד נציבות שירות בתי-הסוהר או יחליש אותה?

יואל הדר: זה לא פוגע בה.

חיים שמולביץ: בשירות בתי-הסוהר זה לא פוגע.

חיים שמולביץ: באסירים זה יפגע.

גאלב מג'אדלה: איך זה יפגע באסירים?

יואל הדר: אם אדוני יחליט שסגן הקרפ"ר ימונה לצורך זה כנציב, בלי למנות אדם נוסף, גם זו אפשרות.

גאלב מג'אדלה: הבעיה שלנו, שהציבור לא מאמין במערכות.

יואל הדר: אדוני מאמין במשרד הבריאות?

יואל הדר: שהנציב יהיה במשרד הבריאות.

גאלב מג'אדלה: לאנשים יש אי-אמון במערכת.

גאלב מג'אדלה: צריך להיות לך עניין להגיד: זה רק אי-אמון, לא מוצדק בהרבה מקרים.

גאלב מג'אדלה: גם על הכנסת אומרים דברים רעים מאוד.

גאלב מג'אדלה: בעבר גם אני הייתי מדבר כך ועכשיו אני יודע שיש כאן אנשים נפלאים שרוצים לעבוד, לא כפי שחושבים בציבור ולא כפי שכותבים בעיתונים.

גאלב מג'אדלה: צריך להיות לכם עניין למנות נציב תלונות האסיר בנושא בריאות.

יואל הדר: איפה הוא יהיה?

יואל הדר: אם יהיה בתוך המשרד אז שוב הוא בתוך המערכת.

גאלב מג'אדלה: שיהיה מינוי חיצוני, ולא אכפת לי היכן יישב.

יואל הדר: אם יהיה נציב בתוך משרד הבריאות, זה מקובל על אדוני?

גאלב מג'אדלה: מקובל.

יואל הדר: אני מציע שאחד העובדים שם ימונה על-ידי שר הבריאות כנציג קבילות אסירים בנושא בריאות.

יואל הדר: לא צריך חקיקה בשביל לעשות את זה.

ענת ליטוין: כרגע יושב במשרד הבריאות נציב קבילות אסירים, פרופ' שמעון גליק, והוא אדם מצוין.

קריאה: הוא נציב קבילות הציבור.

ענת ליטוין: הוא גם נציב קבילות אסירים מאז בג"ץ ברש, הבג"ץ שעמותת רופאים לזכויות אדם הגישה.

נעמה בר אור: הוא לא מונה לצורך זה, אלא על-פי בג"ץ ברש הוא אמור במסגרת תפקידו להיות כתובת גם לאסירים.

גאלב מג'אדלה: יש לנו עניין לפעול לטובת האזרח, אין לנו כל עניין אחר.

ענת ליטוין: הוא נציב קבילות אסירים ונציב קבילות הציבור בנושא הרפואי.

ענת ליטוין: דיברתי אתו ושאלתי אותו למה האסירים לא פונים אליו, מדוע הם לא יודעים על קיומו.

ענת ליטוין: הוא אמר שהוא לא יודע את התשובה.

ענת ליטוין: מהניסיון שלנו בעבודה עם אסירים, אנחנו אומרים להם לפעמים לפנות למשרד הבריאות והם אומרים: לא, זה לא עוזר.

יואל הדר: הקרפ"ר יעשה פרסום של הדבר הזה וכך נפתור את הבעיה.

יואל הדר: אם אדוני רוצה, תוך שנה נבוא לוועדה ונעדכן אותה.

אלכס אדלר: נאמרו כאן דברים לא מדויקים.

אלכס אדלר: אסירים פונים לאיש הזה במשרד הבריאות, עוד לפני הבג"ץ, והוא בודק את תלונות האסירים ונותן תשובות.

גאלב מג'אדלה: אנחנו מברכים שקיים דבר כזה, אבל הוא קיים כדי שתהיה לו תעסוקה וחשוב שאנשים יידעו על קיומו.

גאלב מג'אדלה: אנחנו מבקשים שזה יתפרסם בכל דרך אפשרית לכל האסירים בכל בתי-הסוהר.

יואל הדר: מאה אחוז, ייצא פרסום בעניין הזה.

גאלב מג'אדלה: אנחנו נזמין את האיש המכובד הזה לשיחה בוועדה.

מיכאל דור: פרופ' גליק הוא נציב קבילות הציבור של כל המדינה.

מיכאל דור: יש שם חצי או שני-שליש משרה לכל המדינה.

מיכאל דור: אני חושב שמן הראוי להוסיף כאן אפילו חצי משרה, תקן מיוחד לצורך זה.

מיכאל דור: זה נושא חשוב.

מיכאל דור: חצי תקן תוכלו למצוא לצורך העניין הזה?

יואל הדר: אני מציע שאדוני יזמין אותו תוך כמה חודשים, אחרי שנעשה פרסום, יקבל עדכון ואז נראה כיצד צריך להמשיך בעניין הזה.

גאלב מג'אדלה: קודם כול נסכם את זה, כדי שזה יהיה מעוגן, לא בחוק אבל כחלק מדברי ההסבר לחוק.

עידו בן-יצחק: אין דברי הסבר לחוק בקריאה שנייה ושלישית, אבל זה חלק מסיכום הדיון.

גאלב מג'אדלה: איך זה יקבל מעמד?

גאלב מג'אדלה: חשוב שזה לא יישאר סתם חלום.

יואל הדר: יש הצהרה של המשרד לביטחון פנים.

יואל הדר: אדוני יכול לעשות מעקב אחר הדבר הזה.

עידו בן-יצחק: נזמן אותם שוב בעוד כמה חודשים ונראה מה לעשות.

גאלב מג'אדלה: לא הוגן שהיום נאשר את הדברים ונדבר על אדם שלא נמצא כאן.

גאלב מג'אדלה: אני מציע שב-2-3 השבועות הקרובות נזמין אותו לשיחה, יחד עם תת גונדר אדלר, קצין הרפואה הראשי בשירות בתי-הסוהר ועם תת גונדר שמולביץ, היועץ המשפטי של שירות בתי-הסוהר, כדי לשמוע קודם כול את דעתו.

גאלב מג'אדלה: ניתן לו מעמד ראוי – הוא חייב קודם כול בפרסום, זה חייב להיות מעוגן בחוזר המנכ"ל וכן הלאה.

גאלב מג'אדלה: האמינו לי, זה רק משרת אתכם.

גאלב מג'אדלה: בסופו של דבר, אתם רוצים את טובת העניין.

גאלב מג'אדלה: כולנו רוצים את טובת העניין.

גאלב מג'אדלה: אז עוד תקן, עוד חצי תקן, עוד שלושת-רבעי תקן.

גאלב מג'אדלה: לא זאת הבעיה.

גאלב מג'אדלה: בזמן האחרון שמענו על אסיר שהתאבד, על אסיר שנפטר, בבית-הסוהר קורים דברים.

גאלב מג'אדלה: אולי הקמת נציבות כזאת תמנע את הדברים האלה וכולנו נצא נשכרים מכך כחברה.

גאלב מג'אדלה: לכן אני מציע קודם כול שזה יעוגן.

גאלב מג'אדלה: תוך 2-3 שבועות נזמין את פרופ' שמעון גליק לשיחה עם נציגות של שירות בתי-הסוהר ושל משרד הבריאות ונשמע את דעתו.

גאלב מג'אדלה: אולי יגיד שהוא מתנצל אבל לא יכול לקחת על עצמו את המשימה.

גאלב מג'אדלה: חשוב לשמוע את דעתו.

גאלב מג'אדלה: אנחנו רוצים שתהיה כתובת לקבילות האסיר בנושא הרפואי גרידא, אדם משוחרר, לא מתוך המערכת.

נעמה בר אור: "הצעת חוק לתיקון פקודת בתי הסוהר (מס' 31) (מינוי רופאים בידי הנציב), התשס"ה-2005 סעיף 1 – תיקון סעיף 73 לפקודה בפקודת בתי-הסוהר [נוסח חדש], התשל"ב-1971 (להלן – הפקודה), בסעיף 73, במקום "רופא ממשלתי שמינה לכך המנהל הכללי של משרד הבריאות" יבוא "רופא מורשה כמשמעותו בפקודת הרופאים [נוסח חדש], התשל"ז-1976, שמינה הנציב".

נעמה בר אור: סעיף 2 – תיקון סעיף 82 לפקודה בסעיף 82 לפקודה, המילה "ממשלתית" – תימחק.

נעמה בר אור: סעיף 3 – תיקון סעיף 87 לפקודה בסעיף 87 לפקודה, במקום "ממשלתית" יבוא "שמינה הנציב".

נעמה בר אור: "

גאלב מג'אדלה: האם מישהו רוצה להגיד דבר מה לפני שאנחנו מאשרים?

גאלב מג'אדלה: אנחנו מאשרים את הצעת החוק לתיקון פקודת בתי הסוהר (מס' 31) (מינוי רופאים בידי הנציב), התשס"ה-2005, פה אחד, ללא מתנגדים או נמנעים.

גאלב מג'אדלה: אני רוצה לומר לאדוני תת גונדר חיים שמולביץ ולעו"ד יואל הדר – קצין רפואה ראשי לא נוגע לעניין אבל הוא מקשיב – אני רוצה שתחשבו על נושא מסוים.

גאלב מג'אדלה: אל תגידו לי שהיה בג"ץ.

גאלב מג'אדלה: אני מכבד מאוד את הבג"ץ.

גאלב מג'אדלה: אני אומר את זה שוב בשבילכם, לא בשבילי.

גאלב מג'אדלה: ביקרתי בבתי-סוהר וגיליתי כי אין בבתי-הסוהר חדר תפילה למוסלמים.

גאלב מג'אדלה: בכל בית-סוהר יש בית-כנסת.

גאלב מג'אדלה: כאן בכנסת יש חדר תפילה, מין מסגד, 2.5 מטר על 2.5 מטר, עם סימון לכיוון מכה.

גאלב מג'אדלה: בכל בית-סוהר צריך להיות חדר תפילה למוסלמים בגודל 4 מטר מרובע.

גאלב מג'אדלה: דיברתי על זה עם מפקדי הכלא.

גאלב מג'אדלה: בארבע עיניים, בשקט אמרו: אתה צודק, זה טוב גם בשבילנו.

גאלב מג'אדלה: מה יותר מכובד?

גאלב מג'אדלה: במקום שאדם יתפלל בחצר או בפרוזדור או על הדשא.

גאלב מג'אדלה: לא מבקשים מסגד.

גאלב מג'אדלה: אני גם לא נציג התנועה האיסלמית.

גאלב מג'אדלה: מה זה מפריע לשירות בתי-הסוהר?

גאלב מג'אדלה: זה רק יוסיף לכם כבוד וישפר את התחושה של אנשים שבאים מבחוץ, שיש חדר בגודל 4 מטר מרובע שכתוב עליו "חדר תפילה".

גאלב מג'אדלה: הנוצרים יכולים להתפלל בבית-הכנסת, זה פותר להם את הבעיה.

גאלב מג'אדלה: רוב מפקדי בתי-הכלא דרוזים וחלק ממפקדי הגושים דרוזים.

גאלב מג'אדלה: הם אמרו לי שאין להם עמדה בעניין זה.

גאלב מג'אדלה: הדבר לא מוצדק.

גאלב מג'אדלה: תחשבו על זה: חדר של 4 מטר מרובע, סמלי, בו אנשים יוכלו להתפלל.

גאלב מג'אדלה: לא יקראו שם לתפילה ולא יהיה אימאם.

גאלב מג'אדלה: כאשר אבקר בבית-הסוהר במקרה בשעת תפילה אוכל לומר למפקד הכלא: ברשותך, חכה לי 5 דקות, אני נכנס לחדר התפילה, מתפלל ויוצא.

גאלב מג'אדלה: תתחילו להיות רגישים לאנשים אחרים.

גאלב מג'אדלה: אותו דבר קורב בבית-החולים "בילינסון".

גאלב מג'אדלה: מגיעים מאות חולים מוסלמים, אלפי מבקרים ואנשי צוות מוסלמים אך אין חדר תפילה.

גאלב מג'אדלה: הם לא יודעים איזו השפעה יש לדבר הזה מבחינת מסר לציבור הזה.

גאלב מג'אדלה: אגיד לכם מתי יקום מסגד ב"בילינסון" – יבוא לשם ראיד סאלח עם 3,000 מפגינים ולמחרת יקום שם חדר תפילה.

גאלב מג'אדלה: אבל ליזום, שד"ר דני אופנהיימר, חבר שלי, ייזום את זה ויעשה טקס עם הקאדי עם הקמת חדר תפילה מוסלמי, מסר כזה יש לו השפעה אדירה על הציבור המוסלמי.

גאלב מג'אדלה: אבל הוא לא יעשה את זה.

גאלב מג'אדלה: מנכ"ל משרד הבריאות צריך ליזום דבר כזה ולהנחות את מנהלי בתי-החולים.

גאלב מג'אדלה: בכל בית-חולים אני רוצה חדר תפילה בגודל 5 מטר מרובע.

גאלב מג'אדלה: אתם לא יודעים איזו תחושה זה נותן לציבור גדול מאוד.

גאלב מג'אדלה: אתם רוצים שיאהבו את המדינה?

גאלב מג'אדלה: קודם כול שהמדינה תאהב אותם.

גאלב מג'אדלה: אם הבן שלך לא ירגיש שאתה אוהב אותו, הוא לא יאהב אותך.

גאלב מג'אדלה: תתחילו להיות רגישים לדברים קטנים, שלא עולים כסף אך יש בהם מסר עמוק מאוד.

גאלב מג'אדלה: כאשר ביקרתי שם יצאתי פגוע, מדוע יש בית-כנסת ואין חדר תפילה למוסלמים?

גאלב מג'אדלה: למה יש שם רב שמשכנע אנשים, מדבר איתם ומלמד אותם?

גאלב מג'אדלה: אני לא רוצה קאדי או אימאם, אלא חדר תפילה סמלי, שכתוב עליו "חדר תפילה למוסלמים", מסגד, בגודל 4 מטר מרובע.

גאלב מג'אדלה: אמרו לי שהבג"ץ דחה את הדרישה הזאת.

גאלב מג'אדלה: הבג"ץ – זה הבעיה שלנו?

גאלב מג'אדלה: אנחנו צריכים לעבוד לפי בג"ץ?

גאלב מג'אדלה: אנחנו צריכים לעבוד על-פי הצרכים.

גאלב מג'אדלה: אמר לי אסיר שפגשתי לאחרונה שקיבל מכתב ששלחו אליו רק אחרי חודשיים.

גאלב מג'אדלה: אמרתי לו שקשה לי להאמין שקיבל מכתב רק אחרי חודשיים.

גאלב מג'אדלה: חשוב שתהיו פתוחים.

גאלב מג'אדלה: האמינו לי, גם אסיר הוא בן אדם, ולא חשוב מי הוא ומה הוא.

גאלב מג'אדלה: אני בקשר טוב מאוד עם הנציב, אני מכיר אותו אישית, והשר איש פתוח.

גאלב מג'אדלה: האמינו לי, זה רק לטובת העניין.

גאלב מג'אדלה: תודה רבה לכם.